افغانستان او پاکستان کې د ټرمپ وینا ته غبرګونونه
افغان چارواکو د ټرمپ تګلاره ستایلې خو په پاکستان کې یې د خلکو غوسه پارولې ده.
افغان ولسمشر، اجرايي مشر او ځینو نورو افغانانو د امریکايي ولسمشر نوی تګلاره ستایلې ده. امریکا غږ اشنا په خپل فیسبوک کې د ولسمشر ټرمپ د تګلارې په اړه د خلکو نظرونه وپوښتل. سلګونو کسانو د امریکا غږ اشنا په فیسبوک پاڼې تبصرې لیکلي، د بېلګې په ډول د پسرلي په نامه یو لوستونکي لیکلي: ټرمپ هغه وخت په افغانستان کې کامیابېدی شي چې په پاکستان فشار راوړي او پوځي مرستې ورسره بندې کړي. هغه څه چې تر ډېره د ټولنیزو رسنیو افغان فعالان پرې یوه خوله دي، هغه د امریکا په نوې تګلارې کې پر پاکستان د فشار راوړلو او زیاتولو خبره ده. دوی د ولسمشر ټرمپ د تګلارې دا برخه ډېره ستایلې ده چې پاکستان ته یې ویلي دي چې نور دې د ترهګرو ساتل او پالل پرېږدي. په پاکستان کې بیا د #shutuptrump یا ټرمپه-چُپ-شه هشتګ په کش کې دی. د پاکستان د ټولنیزو رسنیو ډېر فعالان په دې پارېدلي چې ولې ولسمشر ټرمپ پاکستان د ترهګرو په پاللو او ساتلو تورن کړی دی. همدغه راز د ټولنیزو رسنیو ځینې پاکستاني فعالان په دې هم په غوصه دي چې ټرمپ ویلي هند په افغانستان کې د سولې او ثبات په راوستلو کې مرسته کوي. د بېلګې په ډول د پاکستاني په نامه د ټویټر یو فعال لیکلي دي: پر موږ د تېروتنو په ځای خپلې تېروتنې جبران کړئ. همدغه راز د پاک انټي ام پي کروپ په نامه یو اکاونټ کې لیکل شوي: دا چې وايي هند افغانستان کې د سولې او ثبات راوستلو لپاره کار کوي، د نړۍ د یو لوی ټوکمار تر ټولو لویه ټوکه ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.